Klerksdorp-matrieks skryf elders 'weens geweld' | Netwerk24
Deur Susan Cilliers 04 November 2019 08:01
Die matriekeindeksamen is tans aan die gang. Foto: Argiewe
Noordwes se onderwysdepartement bestee R11 miljoen sodat matrieks in bendegeteisterde woonbuurte in die Klerksdorp-omgewing hul eksamens veilig elders kan aflê.
Volgens Elias Malindi, woordvoerder vir Noordwes se onderwysdepartement, het die departement ingegryp om die net meer as 2 000 kinders uit onderskeidelik die Kanana-, Khuma- en Jouberton-townships vir die duur van die eksamen tot 28 November te huisves.
"Dit het onder ons aandag gekom dat ouers van dié buurte studiekampe elders vir die kinders op die been wou bring, weens die hoë voorkoms van bendebedrywighede wat die eindeksamens moontlik kan ontwrig."
Die departement sal ouers wat reeds betaal het vir dié kampe vergoed, het Mmaphefo Matsemela, LUR vir onderwys in Noordwes, beloof.
"Die ouers het skoolhoofde genader en aangebied om
R1 500 te betaal sodat hul kinders na studiekampe kon gaan waar hulle sou woon en kos kry," het die woordvoerder gesê.
"Ons het egter ingegryp om seker te maak die kampe waar die kinders gehuisves word, is van 'n voldoende standaard. Die altesame 2 135 leerlinge van verskillende skole sal nou by drie ander instellings gehuisves word, naamlik 'n skool in Orkney, 'n koshuis vir tegniese studente en 'n opgeknapte koshuis by 'n toegemaakte myn in die omgewing."
LUR Matsemela het beloof daar word goed na die kinders omgesien.
"Hulle sal drie keer per dag kos kry en daar sal onderwysers wees wat studieleiding sal gee waar nodig. Altesame 300 veiligheidspersoneellede sal by die kampe wag hou. Daar is toegeruste kliniek by die kampe, eksamenlokale, 'n ten volle toegeruste kombuis, eetsaal en sportgeriewe. 'n Tegniese span is ook voltyds by die kampe om aandag te gee aan instandhouding en ander kwessies."
Matsemela het 'n beroep op mense gedoen om leerlinge met rus te laat terwyl hulle vir die eksamen voorberei.